Den 27-årige BH, der er mistænkt for attentatet mod islam-kritikeren Lars Hedegaard, blev løsladt af en tyrkisk domstol, fordi Danmark havde leveret forkerte og utilstrækkelige oplysninger om sagen til de tyrkiske myndigheder. Løsladelsen fandt sted i sommer, selv om BH forinden havde bekræftet, at han gerne ville udleveres til Danmark.

Det oplyser BHs tyrkiske forsvarer, Okan Kadir Bektasoglu, i dag til den dansk-tyrkiske journalist og redaktør, Sadi Tekelioglu fra det tyrkisksprogede medie Haber.dk.

Advokaten bekræfter over for Haber.dk, at hans klient gerne ville udleveres til Danmark og forsvare sig selv, da han mente, at han var uskyldig. Det samme har hans danske advokat, Thorkild Høyer tidligere oplyst.